**În Noaptea Sfântă**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aprind doar lumânări, tăcerea moare,

În suflet prind Iubirea cea Divină,

Splendoarea cerului nu-mi e străină,

La Ea mă-nchin și lacrima mă doare.

Renasc pe aripă de vânt curată

Și inima pulsează pentru Tine,

În noaptea de-nviere parcă vine

Să-mi cânte îngerii încă o dată.

Simt talpa că pășește iar agale

Și mâna cum alintă fruntea rece,

Ai în priviri numai scântei regale -

Iubirea Ta aș vrea să nu mai sece.

Renunț Iisuse la plăceri banale,

Dar nu lăsa cuvântul Tău să plece.

Din volumul Recurs pentru iubire -

Editura Rovimed Publishers Bacău - 2013